Predkladacia správa

Správu o priebehu reformy  riadenia verejných financií predkladá Ministerstvo financií SR na rokovanie vlády SR na základe Plánu práce vlády SR na rok 2002 ako aj v súlade s uznesením vlády SR č. 1116 z 28. novembra 2001 k správe o vývoji deficitu zahraničného obchodu SR v I. polroku 2001, ktoré v bode B.4. ukladá ministrovi financií „pokračovať v reforme riadenia verejných financií a polročne informovať vládu o dosiahnutých výsledkoch“.  Predkladaný materiál má informatívny charakter a bol predložený na rokovanie Rady hospodárskej a sociálnej dohody SR, v súlade s Plánom práce Rady hospodárskej a sociálnej  dohody SR na I. polrok 2002.   

Predkladaná správa hodnotí dosiahnutý pokrok v oblasti reformy riadenia verejných financií v nadväznosti na „Správu o reforme riadenia verejných financií“, ktorú vláda SR prerokovala 14. februára 2001.  Jej hlavným zámerom  je poskytnúť komplexnejší obraz o  postupe realizácie reformy cez konkrétne reformné kroky, ktoré sa realizovali v roku 2001 a v prvých mesiacoch tohto roka (do obdobia spracovania predkladanej správy) s cieľom  postupného  skvalitnenia riadenia verejných financií. 

Reforma riadenia verejných financií sa realizuje v týchto základných smeroch: 
-	manažment verejných financií (fiškálny manažment), 
-	reforma štátneho rozpočtu, 
-	strednodobý finančný výhľad, 
-	decentralizácia verejných financií, 
-	štátna pokladnica.

	Postupná realizácia nových spôsobov riadenia a nových prístupov k tvorbe rozpočtov v rámci verejnej správy prispieva k  zefektívneniu hospodárenia s verejnými prostriedkami a k skvalitneniu fiškálneho riadenia. Uplatňovaním reformných prístupov na skvalitnenie fiškálneho riadenia, nielen v krátkodobom, ale aj v strednodobom horizonte, je možné adresnejším spôsobom prerozdeliť verejné zdroje tak, aby sa zabezpečila makroekonomická stabilita a účinné pôsobenie finančných nástrojov na podporu rastu a celkového vývoja hospodárstva. Určitými zmenami v systéme riadenia verejných financií sa reaguje tiež na plnenie požiadaviek vyplývajúcich z prístupového procesu do EÚ.

	Vzhľadom na informatívny charakter predkladaného materiálu, ktorý vláda berie na vedomie,  správa  nebola  predmetom  medzirezortného  pripomienkového  konania  v  súlade 
s čl. 10  Smernice na prípravu a predkladanie materiálov na rokovanie vlády SR.

	Materiál nemá finančný, ekonomický, enviromentálny vplyv, ani vplyv na zamestnanosť, preto sa doložka finančných, ekonomických, enviromentálnych vplyvov a vplyvov na zamestnanosť nevyhotovuje.